[{"text_idx": "#000005", "text": "Mae myfyrwraig o Bontypridd a lwyddodd i gael A* ymhob pwnc yn edrych ymlaen i fynd yn syth i mewn i fyd gwaith ar o\u0302l ennill lle ar gynllun unigryw a luniwyd i gynorthwyo myfyrwyr i fynd yn syth i gyflogaeth ar o\u0302l eu hastudiaethau."}, {"text_idx": "#000006", "text": "Er iddi ennill y graddau uchaf yn ei chwrs busnes, daearyddiaeth a seicoleg yn Lefel A, mae Abbie Houslet, myfyrwraig 18 oed o Goleg y Cymoedd wedi penderfynu peidio a\u0302 dilyn y llwybr traddodiadol i brifysgol."}, {"text_idx": "#000007", "text": "Yn hytrach, mae hi yn un o\u2019r 60 dysgwr o Gymru gafodd le ar raglen Rhwydwaith (Network) 75 \u2013 cyfuniad o gynllun lleoliad gwaith ac astudiaeth ran amser a gynhelir gan Brifysgol De Cymru sy\u2019n caniata\u0301u i bobl ifanc weithio ac ennill arian wrth iddyn nhw astudio am radd o\u2019u dewis yn y brifysgol."}, {"text_idx": "#000008", "text": "Fel rhan o\u2019r rhaglen, mae Abbie wedi sicrhau swydd fel prentis gyfrifydd gyda Dw\u0302r Cymru. Dros y pum mlynedd o\u2019r cwrs, bydd yn treulio tri diwrnod yr wythnos yn ei swydd gyda\u2019r cwmni a\u2019r ddau ddiwrnod arall yn gweithio tuag at radd mewn Cyfrifydda a Chyllid ym Mhrifysgol De Cymru."}, {"text_idx": "#000009", "text": "Roedd y ferch ifanc uchelgeisiol hon a\u0302\u2019i bryd erioed ar fynd yn syth i mewn i gyflogaeth ar o\u0302l gorffen yn y coleg, yn awyddus i ennill ei chyflog ei hunan, a chael profiad ymarferol o\u2019r byd go iawn a bod yn rhydd o ddyled yn wyneb costau cynyddol prifysgol."}, {"text_idx": "#000010", "text": "Fodd bynnag, ar o\u0302l ennill graddau mor uchel, doedd Abbie ddim am wastraffu\u2019r cyfle i fynd i brifysgol ac edrychodd i mewn i\u2019r dulliau y gallai hi gyfuno astudio tra\u2019n gweithio, a daeth ar draws rhaglen Rhwydwaith 75."}, {"text_idx": "#000011", "text": "Dywedodd: \u201cPan oedd fy ffrindiau yn trafod mynd i brifysgol ac anfon eu ceisiadau i mewn, mi ro\u2019n i\u2019n gwybod nad dyna\u2019r llwybr roeddwn i am ei gymryd. I mi, roedd y syniad o weithio ac ennill arian cyn gynted a\u0302 phosibl yn fwy deniadol a doeddwn i ddim yn hoffi meddwl am adael y brifysgol mewn dyled fawr. Ar yr un pryd, roeddwn i wedi gweithio mor galed yn ystod fy lefel A, doeddwn i ddim eisiau i hynny fynd yn wastraff chwaith."}, {"text_idx": "#000012", "text": "\u201cDo\u2019n i ddim yn sicr beth fyddai\u2019r cam nesaf i mi ac fe wnes i drafod hyn gyda fy nhiwtoriaid yn y coleg. Y nhw dynnodd fy sylw at Rwydwaith 75 ac roedd y rhaglen yn swnio\u2019n ateb perffaith i mi. Bydd yn rhoi cyfle i mi gael pum mlynedd o waith ac wedi ennill gradd ar ei ddiwedd a dim dyled. Alla i ddim aros i gychwyn arni!\u201d"}, {"text_idx": "#000014", "text": "Mae ffioedd pob myfyrwyr ar raglen 75 yn cael eu talu\u2019n llawn ac maen nhw\u2019n derbyn bwrsari ddi-dreth o \u00a36,500, sy\u2019n cynyddu o \u00a31000 bob blwyddyn academaidd. Maen nhw\u2019n gweithio gyda chwmni lleol, gyda rhwydwaith o dros 400 o fusnesau a dewis o ystod o sectorau i weithio ynddyn nhw."}, {"text_idx": "#000015", "text": "Ychwanegodd Abbie, sydd wedi bod yn gweithio rhan amser i Benefit Cosmetics tra\u2019n astudio ar gyfer ei Lefel A a gwneud cais am raglen Rhwydwaith 75: \u201cY peth gwych am Rwydwaith 75 ydy eich bod yn gallu dewis o 10 maes pwnc a chewch eich paru a\u0302 chwmni a gradd yn unol a\u0302 hynny. Roedd gen i ddiddordeb erioed mewn cyfrifydda, felly mae gradd mewn Cyfrifydda a Chyllid yn berffaith i mi."}, {"text_idx": "#000016", "text": "\u201cRoedd y broses o wneud cais yn waith caled \u2013 bu rhaid i mi arddangos pam y byddwn yn dda ar gyfer y rhaglen ac yna gorfod mynd drwy gyfweliadau gyda phob un o\u2019r cwmni\u0308au oedd wedi dangos diddordeb ynof i, ond roedd e werth yr holl waith! Rydw i mor falch mod i wedi creu argraff ar Dw\u0302r Cymru a\u2019r adran gyllid yn ystod y cyfweliad ac rydw i\u2019n edrych ymlaen at fy nyfodol gyda nhw."}, {"text_idx": "#000017", "text": "\u201cRydw i\u2019n ddiolchgar iawn i fy athro busnes, Clinton Evans, am fy nghefnogi a fy annog i ystyried gradd busnes. Roedd e bob amser yn dweud wrtha i mai dyna fy nghryfder ac y byddwn yn rhagori yn y byd busnes."}, {"text_idx": "#000018", "text": "\u201cRydw i hefyd eisiau diolch yn fawr i fy nhiwtor yn y coleg, Holly Richards, am roi gwybodaeth i mi am raglen Rhwydwaith 75 a fy ngwthio i wneud cais. Hebddi hi, fyddwn i ddim wedi dod i wybod am y rhaglen! Buaswn i\u2019n annog pobl ifanc eraill, sydd ddim yn sicr mai llwybr prifysgol sy\u2019n addas ar eu cyfer neu sydd am fynd yn syth i mewn i gyflogaeth, i ystyried y rhaglen ac efallai\u2019n ei chael yn berffaith iddyn nhw, fel ag yr oedd i mi!\u201d"}]